google/wiki40b huggingface dataset:
Νικόλαος Μπουγιουκλής

Υπό χειρός εμού Νικολάου Μπουγιουκλή του Αθηναίου εγράφησαν, παραδομένα υπό του κυρ Αθανασίου [Μπουσουπούλου]
— Σημείωση του Νικόλαου Μπουγιουκλή

σε κώδικα του 18ου αιώνα.
Ο Νικόλαος Μπουγιουκλής ήταν βιβλιογράφος του 18ου αιώνα.
Η καταγωγή του ήταν από την Αθήνα. Φέρει το όνομα γνωστής επί Τουρκοκρατίας Αθηναϊκής οικογένειας. Έμμετρες επιστολές του Σπύρου Μπουγιουκλή δημοσίευσε ο Ν. Βλαχογιάννης στα Αθηναϊκά Αρχεία και αλλού. Ο δε Δημήτριος Καμπούρογλου δημοσίευσε συμβόλαιο προικοπαράδοσης νεόνυμφης Ελαίνης ψυχοπαίδας του Μαστρονικολού Μπουγιουκλή.
Χασάν Σας

Συλλογική Καριέρα

Γεννημένος στο Καρατάς της Επαρχίας Αδάνων, ο Χασάν ξεκίνησε την συλλογική του καριέρα από την Άνκαραγκιουτζου το 1995.

Γαλατασαράι

Το 1998, ο Χασάν υπέγραψε συμβόλαιο συνεργασίας με την Γαλατασαράι, έναντι ποσού της τάξεως των $4,4 εκατομμυρίων, ωστόσο σχεδόν αμέσως μετά την μεταγραφή του, τιμωρήθηκε με ποινή αποκλεισμού από το ποδόσφαιρο για διάστημα έξι μηνών αφότου βρέθηκε θετικός στην χρήση της απαγορευμένης ουσίας φαινυλοπροπανολαμίνης. Ο παίκτης επέστρεψε δριμύτερος στην ενεργό δράση μετά το πέρας της περιόδου τιμωρίας του, καθώς απέκτησε θέση βασικού στην ομάδα της Γαλατασαράι για την σεζόν 1999-2000, στην διάρκεια της οποίας ο σύλλογος κατέκτησε, για πρώτη φορά στην ιστορία του τουρκικού ποδοσφαίρου, σημαντική ευρωπαϊκή διοργάνωση. Συγκεκριμένα, η Γαλατασαράι κατέκτησε το Κύπελλο ΟΥΕΦΑ του 2000, επικρατώντας της Άρσεναλ σε έναν αμφίρροπο τελικό, ενώ στην συνέχεια κατέκτησε το ΟΥΕΦΑ Σούπερ Καπ του 2000.
Για την διοργάνωση του Τσάμπιονς Λιγκ της σεζόν 2000-01, ο Χασάν πραγματοποίησε συνολικά 12 εμφανίσεις με τα χρώματα της Γαλατασαράι. Επίσης, κατάφερε να σημειώσει τέρματα απέναντι σε ομάδες όπως η Ρεάλ Μαδρίτης, η ΑΚ Μίλαν, καθώς και, σε επίπεδο εθνικών ομάδων, απέναντι στην Βραζιλία, στα πλαίσια της διοργάνωσης του Παγκοσμίου Κυπέλλου Ποδοσφαίρου 2002. Αφότου ο ίδιος καθιερώθηκε ως σημαντικός παίκτης, τόσο σε συλλογικό όσο και σε διεθνές επίπεδο, ομάδες όπως οι Μίλαν, Άρσεναλ και Ναντ εκδήλωσαν ενδιαφέρον για την απόκτησή του, ωστόσο, τελικώς, δεν ήταν δυνατό να επέλθει συμφωνία.
Με το τέλος της σεζόν 2008-09, έγινε γνωστό πως η Γαλατασαράι δεν θα προχωρούσε σε ανανέωση του συμβολαίου του, ενώ αφότου απέρριψε σειρά οικονομικά συμφερόντων προτάσεων προκειμένου να αγωνιστεί στο Κατάρ και την Σαουδική Αραβία, ο Χασάν ανακοίνωσε την απόσυρσή του από τον χώρο του επαγγελματικού ποδοσφαίρου.

Διεθνής Καριέρα

Ο Χασάν πραγματοποίησε συνολικά 40 διεθνείς συμμετοχές με την Εθνική Τουρκίας από το 1998 έως το 2006.

Προσωπική ζωή

Παντρεύτηκε την Σιμπέλ Γιαλτσίν στις 29 Ιουνίου 2003. Χώρισαν τον Φεβρουάριο του 2014. Το ζεύγος είχε δύο παιδιά.
Τζιόρτζιο Βάλλα

Βιογραφία

Γεννήθηκε περ. το 1447, κατά άλλους το 1430 ή 1450 ή 1457 στην Πιατσέντσα. Διετέλεσε από το 1476 καθηγητής (Professor Humaniorum) στη Βενετία, όπου και απεβίωσε το 1499.
Χιούστον

Γεωγραφία και κλίμα

Σύμφωνα με το Γραφείο Απογραφής των Ηνωμένων Πολιτειών, η πόλη απλώνεται σε συνολική έκταση 1.558,4 km² (601.7 mi²).  1.500,7 km² (579,4 mi²) της πόλης είναι ξηρά και 57,7 km² (22,3 mi²) καλύπτονται από νερό.  Η συνολική έκταση της πόλης καλύπτεται από νερό κατά 3,70%.
Το κλίμα του Χιούστον είναι υγρό υποτροπικό. Η βλάστηση χαρακτηρίζεται εύκρατη.

Δημογραφικά στοιχεία

Σύμφωνα με την απογραφή του 2000, υπάρχουν 1.953.631 κάτοικοι, 717.945 νοικοκυριά, και 457.330 οικογένειες στην πόλη.  Η πυκνότητα του πληθυσμού είναι 1.301,8/km² (3.371,7/mi²).  Υπάρχουν 782.009 σπίτια σε μία μέση πυκνότητα των 521,1/km² (1.349,6/mi²).  Ο πληθυσμός αποτελείται (φυλετικά) από Λευκούς (49,27%), Ισπανόφωνους (37,41%), Αφροαμερικανούς (25,31%), Ασιάτες (5,31%) και άλλες φυλές.
Υπάρχουν 717.945 νοικοκυριά από τα οποία το 33,1% έχουν ανήλικα παιδιά που ζούν μαζί τους, το 43,2% είναι παντρεμένα ζευγάρια που ζουν μαζί, το 15,3% είναι ανύπανδρες μητέρες, και το 36,3% δεν είναι οικογένειες.
2885 Πάλβα

Φυσικά χαρακτηριστικά

Τα φυσικά χαρακτηριστικά του Πάλβα είναι άγνωστα.
Κάρολος Φρειδερίκος Β΄ της Βυρτεμβέργης-Ελς

Βιογραφία

Ήταν ο πρωτότοκος γιος του Χριστιανού-Ούλριχ Α΄ δούκα της Βυρτεμβέργης-Ελς και της Σίβυλλας-Μαρίας των Βέττιν, κόρης του Χριστιανού Α΄ δούκα της Σαξονίας-Μέρσενμπουρκ.
Το 1761 απεβίωσε στο Ελς (Πολωνικά: Ολεσνίτσα) σε ηλικία 71 ετών, άτεκνος και τον διαδέχθηκε ο νεότερος ανιψιός του Κάρολος-Χριστιανός-Έρντμαν.

Οικογένεια

Νυμφεύτηκε το 1709 τη Σίβυλλα-Καρλόττα, κόρη του Φρειδερίκου-Φερδινάνδου δούκα της Βυρτεμβέργης-Βάιλτινγκεν, γιου του Μάνφρετ Α΄ (γιου του Ιουλίου-Φρειδερίκου). Δεν απέκτησαν απογόνους.
Εξοχικό Φιλιατρών Μεσσηνίας

Τοποθεσία

Το Εξοχικό βρίσκεται περίπου 4,5 χιλιόμετρα βόρεια των Φιλιατρών σε υψόμετρο 50 μέτρα και απέχει λιγότερο από 2 χιλιόμετρα από τις ακτές του Ιονίου Πελάγους.

Ιστορία

Το χωριό έχει ιστορία, η οποία ξεκινά από τα μέσα του 19ου αιώνα. Η παλαιότερη ονομασία του χωριού ήταν το Κατσίμπαλη ή ο Κατσίμπαλης, ενώ ως το Εξοχικόν επίσημα αναφέρεται από το 1957. Για την παλαιότερη ονομασία του χωριού, σύμφωνα με την επίσημη εκδοχή του Δήμου Τριφυλίας, αλλά και τις τοπικές παραδόσεις αναφέρεται, είτε η εκδοχή, ότι πήρε το όνομά του από τον Τούρκο τοπικό αγά Κατσίμπαλη, είτε από ένα από τα πρωτοπαλίκαρα του Θεόδωρου Κολοκοτρώνη, το οποίο ονομαζόταν Κατσίμπαλης. Θεωρείται επίσης ότι οι αρχικοί ιδρυτές του χωριού ήταν Αρκάδες από την Αλωνίσταινα και τον Κατσίμπαλη της Αρκαδίας. Πάντως το χωριό συναντάται με την ονομασία ο Κατσίμπαλης ή το Κατσίμπαλη ή το Κατσίμπαλι σε διάφορες βιβλιογραφικές πηγές-αναφορές. Το Κατσίμπαλη προσαρτήθηκε στον παλαιό Δήμο Εράνης στο χρονικό διάστημα, πιθανώς μετά το 1845 και σίγουρα προ του 1879, ενώ το 1899 μεταφέρεται από το Νομό Μεσσηνίας και υπάγεται στον Νομό Τριφυλίας, για μια περίπου δεκαετία, ως το 1909, που επανέρχεται ξανά στον Νομό Μεσσηνίας, ως οικισμός της Επαρχίας Τριφυλίας. Το 1912 το χωριό αποσπάται από τον Δήμο Εράνης και εντάσσεται στην Κοινότητα Φιλιατρών, ως και το 1919, που το Κατσίμπαλι αποσπάται από την κοινότητα αυτή και ορίζεται έδρα της Κοινότητας Κατσιμπαλίου. Το Κατσίμπαλι παρέμεινε έδρα της ομώνυμης κοινότητας, από το 1919 ως το 1957, που το χωριό μετονομάζεται σε Εξοχικόν και η Κοινότητα σε Κοινότητα Εξοχικού και συνέχισε με το νέο όνομα ως έδρα της Κοινότητας Εξοχικού από το 1957 ως το 1997, όταν τότε, στα πλαίσια των αλλαγών που επήλθαν στη τοπική αυτοδιοίκηση, μέσω του σχεδίου «Καποδίστριας», υπήχθη στον κατηργημένο Δήμο Φιλιατρών, ως το 2010. Από το 2011, μετά τις νέες αλλαγές του σχεδίου «Καλλικράτης» ανήκει πλέον στον νέο Δήμο Τριφυλίας.  Ο δήμος αυτός, συστάθηκε με το Πρόγραμμα Καλλικράτης με την συνένωση των προϋπαρχόντων δήμων Αετού, Αυλώνος, Γαργαλιάνων, Κυπαρισσίας, Φιλιατρών και την κοινότητα Τριπύλας.

Κτίρια – αξιοθέατα – εκδηλώσεις

Εκτός από τα σπίτια στο χωριό υπάρχει το παλαιό κλειστό δημοτικό σχολείο. Η εκκλησία του χωριού είναι ο Ιερός Ναός του Αγίου Ιωάννη, ο οποίος υπάγεται στην Ιερά Μητρόπολη Τριφυλίας και Ολυμπίας. Καθώς η βασική ενασχόληση των κατοίκων είναι με την ελαιοκομία, στην περιοχή του Εξοχικού έχει τη βάση της μονάδα παραγωγής διαφόρων προϊόντων με βάση την ελιά (όπως π.χ. τουρσιά κ.λπ.), τα οποία προορίζονται κυρίως για εξαγωγές. Στο χωριό διοργανώνει επίσης διάφορες εκδηλώσεις ο "Σύλλογος Απανταχού Κατσιμπαλαίων", όπως τοπικό γλέντι, στο οποίο προσφέρεται γίδα παραδοσιακά βρασμένη σε καζάνι πάνω σε φωτιά από ξύλα. Σε απόσταση μικρότερη από 2 χιλιόμετρα από το χωριό βρίσκεται επίσης η Παραλία του Στομίου.
Για πάντα παιδιά (τηλεοπτική σειρά)

Πλοκή

Η ιστορία έχει να κάνει με τρεις 34χρονους άντρες τον Σταμάτη, τον Γρηγόρη και τον Λευτέρη, που είναι φίλοι από παιδιά. Ξέρουν ο ένας τον άλλον από την καλή και από την ανάποδη. Η φιλία τους έχει αντέξει σχολείο, πανελλήνιες, σπουδές, στρατό, γυναίκες, αφραγκιές, ξενύχτια, τσακωμούς, εξομολογήσεις και πολλά ακόμα. Βρίσκονται, όμως, σε διαφορετικές φάσεις της ζωής τους, αλλά παραμένουν κολλητοί.
Πρωτάθλημα Ε.Π.Σ. Αθηνών 1928-29

Το Πρωτάθλημα Α΄ κατηγορίας της ΕΠΣ Αθηνών την περίοδο 1928-29 διεξήχθη με έξι (6) ομάδες. Πρωταθλητής αναδείχθηκε ο Παναθηναϊκός, αλλά στη συνέχεια δεν κατάφερε να διεκδικήσει ως εκπρόσωπος της ΕΠΣΑ το Πανελλήνιο πρωτάθλημα 1928-29 της ΕΠΟ, αφού ματαιώθηκε για οικονομικούς λόγους. Η διοργάνωση ξεκίνησε το Νοέμβριο του 1928 και τελείωσε τον Απρίλιο του 1929. Ο Παναθηναϊκός, ενισχυμένος με τον Μεσσάρη από τον Π.Σ. Γουδί, κατέκτησε αήττητος τον τίτλο, ενώ το Γουδί υποβιβάστηκε, αφού βρισκόταν σε κατάσταση διάλυσης και δεν αγωνίστηκε το β΄ γύρο. Ο ΠΑΟ πέτυχε μερικές εντυπωσιακές σε σκορ νίκες, όπως 12-0 με το Γουδί και 10-0 με τον Απόλλωνα.
Εταιρήσεως γραφή

Στο αρχαίο αττικό δίκαιο με την ονομασία γραφή εταιρήσεως ή εταιρήσεως γραφή φέρονταν μια ιδιαίτερη καταγγελία που αφορούσε ανήθικη πράξη. Ειδικότερα οι αρχαίοι Αθηναίοι με την γραφή αυτή στρέφονταν εναντίον προσώπων που είχαν διαπράξει παιδεραστία.
Όσοι Αθηναίοι είχαν καταγγελθεί από τέτοια γραφή αποκλείονταν σε ανάληψη δημοσίων θέσεων, να εμφανίζονται σε δημόσιους χώρους κατά τη διάρκεια τελετών, να λαμβάνουν τον λόγο στην εκκλησία του δήμου, κ.ά. Αν ο μηνυτής μπορούσε ν΄ αποδείξει ότι ο "εταιριζόμενος" διετέλεσε την ανήθικη πράξη αψηφώντας την νομοθεσία, τότε ο κατηγορούμενος απειλούνταν και με τη θανατική ποινή.
Ο όρος "εταίρηση" σήμαινε "ασελγής βίος".
Κρυπτεία σκυτάλη

Η κρυπτεία σκυτάλη ή «Λακεδαιμονική σκυτάλη» θεωρείται ένα από τα αρχαιότερα συστήματα κρυπτογράφησης.

Ιστορία

Ο πρώτος που βρίσκουμε να αναφέρει αυτόν τον τρόπο είναι ο αρχαίος λυρικός ποιητής Αρχίλοχος, περίπου τον 7ο π.Χ. αιώνα. Αργότερα, τον 3ο π.Χ. αιώνα, ο Απολλώνιος ο Ρόδιος μας αναφέρει ότι χρησιμοποιούσαν μια τέτοια τακτική για την κρυπτογράφηση κειμένων. Εκτεταμένη όμως περιγραφή του τρόπου μας δίνεται, αρκετά αργότερα, από τον Πλούταρχο, στους παράλληλους βίους, στο βιβλίο για τον Λύσανδρο (19.5).

Ο τρόπος

Μία σκυτάλη τυχαίων διαστάσεων κόβονταν στη μέση. Το ένα τμήμα το φύλαγαν οι έφοροι της Σπάρτης και το άλλο το έπαιρνε μαζί του ο εκάστοτε επικεφαλής του στρατεύματος. Όταν ένα από τα δύο μέρη ήθελε να επικοινωνήσει με το άλλο, τύλιγε μια μακρόστενη λουρίδα, από ύφασμα ή περγαμηνή, γύρω από το κομμάτι της σκυτάλης που είχε. Ο τρόπος που θα το τύλιγε είχε προσυμφωνηθεί. Εκεί επάνω έγραφε το μήνυμα που ήθελε πάλι με κάποιον προσυμφωνημένο τρόπο. Μερικές φορές χρησιμοποιούσαν καθρέφτη ώστε τα γράμματα να γράφονται ανάποδα.  Κατόπιν ξετύλιγε την λουρίδα υφάσματος στην οποία πλέον δεν ήταν δυνατή η άμεση ανάγνωση του μηνύματος. Ο παραλήπτης τύλιγε πάλι τη λουρίδα με τον προσυμφωνημένο τρόπο και αφού η σκυτάλη είχε την ίδια διάμετρο τα γράμματα συνέπιπταν. Μετά χρησιμοποιούσαν τον συμφωνημένο τρόπο, που μπορεί να ήταν διάβασμα σε καθρέφτη ή αντιμετάθεση συλλαβών ή κάποιος άλλος τρόπος ανάγνωσης και αποκρυπτογράφησης του κειμένου.

Κρυπτογραφία

Η βασική κρυπτογραφική μέθοδος που χρησιμοποιείται είναι η λεγόμενη μέθοδος της μετάθεσης.
Με τα σημερινά δεδομένα μπορούμε να θεωρήσουμε ότι το μυστικό κλειδί της κρυπτογράφησης και αποκρυπτογράφησης είναι η περιφέρεια της σκυτάλης (η οποία μπορεί να ήταν κυκλική ή εξαγωνική κλπ.).
Οικονομία της Κροατίας

Η Οικονομία της Κροατίας είναι μια οικονομία η οποία βασίζεται στις υπηρεσίες του τριτογενή τομέα παραγωγής, που αντιπροσωπεύουν το 70% του συνολικού ακαθάριστου εγχώριου προϊόντος (ΑΕΠ).  Μετά την κατάρρευση του σοσιαλισμού, η Κροατία πέρασε από τη διαδικασία μετάβασης στην ελεύθερη αγορά, κατά τη δεκαετία του 1990, όμως η οικονομία της υπέφερε σημαντικά κατά τη διάρκεια των Γιουγκοσλαβικών Πολέμων. Μετά τη λήξη των πολέμων και μέχρι την οικονομική κρίση του 2007-2008, η οικονομία άρχισε να βελτιώνεται σταδιακά, με ποσοστά ανάπτυξης 4-5% ετησίως, διπλασιασμό των εισοδημάτων και δημιουργία πολλών θέσεων απασχόλησης.
Η Κροατία έγινε μέλος του Παγκόσμιου Οργανισμού Εμπορίου το 2000, του ΝΑΤΟ το 2009 και της Ευρωπαϊκής Ένωσης την 1η Ιουλίου 2013. Η κροατική οικονομία, ωστόσο, επηρεάστηκε σοβαρά από την οικονομική κρίση, η οποία, μαζί με την αργή πρόοδο των οικονομικών μεταρρυθμίσεων, οδήγησε σε έξι χρόνια ύφεσης και σε σωρευτική μείωση του ΑΕΠ κατά 12,5%. Η ανάκαμψη έφθασε επισήμως το 2014, όταν η χώρα πέτυχε τρία συνεχή τρίμηνα ανοδικού ρυθμού αύξησης του ΑΕΠ.
Ο βιομηχανικός τομέας, που παρουσιάζει εξαγωγές της τάξης άνω του 1 δισεκατομμυρίου ευρώ ετησίως, κυριαρχείται από τη ναυπηγική βιομηχανία, η οποία αντιπροσωπεύει πάνω από το 10% των εξαγόμενων προϊόντων. Η επεξεργασία τροφίμων και η χημική βιομηχανία αντιπροσωπεύουν σημαντικά τμήματα της βιομηχανικής παραγωγής και των εξαγωγών. Ο βιομηχανικός τομέας αντιπροσωπεύει το 27% της συνολικής οικονομικής παραγωγής της Κροατίας, ενώ η γεωργία αντιπροσωπεύει το 6%.
Ο τουρισμός αποτελεί μια παραδοσιακά αξιοσημείωτη πηγή εισοδήματος, ιδιαίτερα κατά τους καλοκαιρινούς μήνες, αλλά και κατά τα τελευταία έτη, κατά τους χειμερινούς μήνες, εξαιτίας της αύξησης της δημοτικότητας των χειμερινών αθλημάτων. Με πάνω από 14 εκατομμύρια τουρίστες κάθε χρόνο, ο τουρισμός παράγει έσοδα άνω των 8 δισεκατομμυρίων ευρώ. Η Κροατία κατατάσσεται μεταξύ των είκοσι πιο δημοφιλών τουριστικών προορισμών στον κόσμο. Το 2005 ψηφίστηκε ως ο καλύτερος τουριστικός προορισμός στον κόσμο, σύμφωνα με την εταιρεία Lonely Planet.
Το εμπόριο διαδραματίζει σημαντικό ρόλο στην κροατική οικονομική παραγωγή. Το 2007, οι εξαγωγές της Κροατίας αποτιμήθηκαν σε 12,84 δισεκατομμύρια δολάρια (24,7 συμπεριλαμβανομένων των εξαγωγών υπηρεσιών). Το νόμισμα της Κροατίας είναι το κούνα, το οποίο τέθηκε σε εφαρμογή το 1994 και παραμένει έκτοτε σε σταθερή χρήση.
Ράντισα Ίλιτς

Σταδιοδρομία σε συλλόγους

Αφού ξεκίνησε τη σταδιοδρομία του με τη Σλομπόντα Ούζιτσε, ο Ίλιτς μετακινήθηκε στην Παρτιζάν το καλοκαίρι του 1998. Πέρασε τις επόμενες πέντε σεζόν στο σύλλογο, κερδίζοντας τρεις τίτλους πρωταθλήματος (1999, 2002 και 2003) και ένα εθνικό κύπελλο (2001). 
Μετά από ένα σύντομο πέρασμα από τη ρουμανική Προγκρέσουλ Βουκουρέστι, επέστρεψε στην πατρίδα του και αγωνίστηκε στις Μπόρατς Τσάτσακ (2004-2006) και ΟΦΚ Βελιγραδίου (2006-2008). Στη συνέχεια μετακόμισε για δεύτερη φορά στο εξωτερικό και εντάχθηκε στον Πανσερραϊκό, τον οποίο δεν κατάφερε να βοηθήσει να αποφύγει τον υποβιβασμό από την κορυφαία κατηγορία κατά την περίοδο 2008-09. 
Τον Ιούνιο του 2010, ο Ίλιτς επέστρεψε ξανά στην Παρτιζάν ύστερα από 7 χρόνια. Σύλλεξε τρία ακόμη εγχώρια τρόπαια με το σύλλογο, πριν αποσυρθεί από την ενεργό δράση τον Ιανουάριο του 2013.

Διεθνής σταδιοδρομία

Κατέγραψε τη μοναδική συμμετοχή του για την Εθνική Σερβίας σε μία φιλική ισοπαλία με 1-1 εναντίον της Βόρειας Μακεδονίας στις 6 Φεβρουαρίου 2008, διατηρώντας καθαρή εστία στο πρώτο ημίχρονο, πριν αντικατασταθεί από τον Νταμίρ Καχριμάν.
Μπασίρο Τζα

Σταδιοδρομία

Γεννημένος το 1973, ο Τζα αποφοίτησε από το Πανεπιστήμιο της Αβάνας στην Κούβα το 1996. Σπούδασε εκεί Κοινωνική Ψυχολογία και το 1998 απέκτησε μεταπτυχιακό τίτλο από το Ανώτερο Ινστιτούτο Εφαρμοσμένης Ψυχολογίας (ISPA]) στη Λισαβόνα. Την περίοδο από το 2006 ως το 2008 ήταν συντονιστής σε ένα μεταρρυθμιστικό πρόγραμμα επί θεμάτων άμυνας και ασφαλείας και ανέλαβε επικεφαλής του Ινστιτούτου Εθνικής Άμυνας. Το 2008 εξελέγη βουλευτής και την ίδια χρονιά διορίστηκε υπουργός Νεολαίας και Αθλητισμού. Το 2011 και το 2012 υπηρέτησε ως υπουργός Εθνικής Άμυνας. Στις εκλογές του 2012 αυτοπαρουσιάστηκε ως ανεξάρτητος υποψήφιος. Υπηρετεί ως ο τρίτος αντιπρόεδρος του Αφρικανικού Κόμματος Ανεξαρτησίας της Γουινέας-Μπισσάου (PAIGC).

Πρωθυπουργός

Στις 20 Αυγούστου 2015, λίγες ημέρες μετά την απόλυση της κυβέρνησης του Ντομίνγκος Σιμόες Περέιρα, ο Τζα διορίστηκε πρωθυπουργός με προεδρικό διάταγμα.
Το κόμμα PAIGC ήταν αντίθετο στο διορισμό του Τζα στο πρωθυπουργικό αξίωμα. Η ECOWAS επίσης εξέφρασε την ανησυχία της για την προεδρική ενέργεια να αλλάξει ο πρωθυπουργός.
Ο πρωθυπουργός Τζα παραιτήθηκε στις 9 Σεπτεμβρίου 2015, δύο μόλις ημέρες μετά το διορισμό του υπουργικού συμβουλίου του. Η παραίτηση έγινε έπειτα από την απόφαση του Ανωτάτου Δικαστηρίου με βάση την οποία ο διορισμός του στην πρωθυπουργία είχε γίνει κατά παραβίαση του Συντάγματος.
Τον Μάιο του 2016, έπειτα από την παραίτηση του Κάρλος Κορέια, ο Τζα επανήλθε στην πρωθυπουργία, παραμένοντας για ένα εξάμηνο.
Νευρώνας

Συνδεσιμότητα

Οι νεύρωνες επικοινωνούν μεταξύ τους και με άλλους νεύρωνες μέσω συνάψεων, όπου η άκρη του νευράξονα καταλήγει στους δενδρίτες, στο σώμα ή, σπανιότερα στον νευράξονα άλλων νευρώνων. Νεύρωνες του φλοιού του εγκεφάλου των θηλαστικών, όπως τα Purkinje κύτταρα, έχουν πάνω από 1000 δενδριτικές απολήξεις έκαστος, πράγμα που τους επιτρέπει να επικοινωνούν ταυτόχρονα με δεκάδες χιλιάδες νευρικά κύτταρα.
The Glitch Mob

 The Glitch Mob είναι ένα μουσικό συγκρότημα το οποίο αποτελείται από τρία άτομα από το Λος Άντζελες. Αποτελείται από τους edIT (Edward Ma), Boreta (Justin Boreta) and Ooah (Josh Mayer).
Τάσης Καζάζης

Βιογραφικά στοιχεία

Γεννήθηκε στην Δίβρη (σήμερα Λαμπεία) της  Ηλείας το 1903. Πατέρας του ήταν ο Διονύσιος Καζάζης, κηροπλάστης και έμπορος στον Πύργο. Ήταν γόνος της μεγάλης οικογενείας του οπλαρχηγού της Δίβρης  Αθανασίου Αναστασόπουλου.
Αφού τελείωσε το δημοτικό σχολείο στη Δίβρη, συνέχισε τις γυμνασιακές του σπουδές στον Πύργο. Μετά την ολοκλήρωση των εγκύκλειων σπουδών του, φοίτησε στη Γερμανία. 
Το όνομά του συνδέθηκε με την περίοδο της Κατοχής στην ιστοριογραφία της πόλης που υπήρξε δήμαρχος, αλλά και της Ηλείας. Mε τις ενέργειές του έσωσε τον Πύργο από τους Γερμανούς. Το 1977 τυπώθηκε στον Πύργο το βιβλίο του Οι Γερμανοί στην Ηλεία, το οποίο επανεκδόθηκε το 1994.
Απέκτησε με την σύζυγό του Ανθούλα δύο παιδιά, τον Θάνο και την Βάσω.
Πινακοθήκη Μοντέρνας Τέχνης Τέιτ

Ιστορία

Η πινακοθήκη ιδρύθηκε το 2000 στο κτήριο όπου παλαιότερα βρισκόταν ο Σταθμός Παραγωγής Ενέργειας Μπάνκσαϊντ, που ανεγέρθηκε το 1947 και είναι σχεδιασμένο από τον Τζάιλς Γκίλμπερτ Σκοτ, σχεδιαστή περίφημων έργων όπως ο Σταθμός Παραγωγής Ενέργειας Μπάτερσι και ο κόκκινος αγγλικός τηλεφωνικός θάλαμος. Η χαρακτηριστική καμινάδα στο εξωτερικό του κτηρίου έχει ύψος 99 μέτρα. Το εργοστάσιο έκλεισε το 1981, και μέχρι το 1993 είχε εγκαταλειφθεί και βρισκόταν σε άσχημη κατάσταση, προοριζόμενο για κατεδάφιση. Τον επόμενο χρόνο όμως η Πινακοθήκη Τέιτ ανακοίνωσε ότι ο πρώην Σταθμός θα στέγαζε τη συλλογή μοντέρνας τέχνης της Πινακοθήκης. Το κτήριο τροποποιήθηκε από το αρχιτεκτονικό γραφείο Χέρτσογκ & ντε Μιούρον, με κύρια εξωτερική παρέμβαση την προσθήκη δυο επιπλέον γυάλινων ορόφων πάνω από το κυρίως κτίριο. Ένα τρίτο του κτηρίου περιήλθε στον έλεγχο της εταιρίας EDF Energy, όπου και χρησιμοποιείται ως ηλεκτρικός υποσταθμός.
Το 2006 η EDF Energy ανακοίνωσε ότι θα αποδέσμευε τον μισό από τον χώρο που της είχε παραχωρηθεί. Στον ελεύθερο πλέον χώρο, πάνω από πρώην δεξαμενές πετρελαίου, αποφασίστηκε να ανεγερθεί μια δυτική πτέρυγα αποτελούμενη από ένα δεκαόροφο πυραμιδοειδές κτίριο, επίσης σε σχέδια Χέρτσογκ & ντε Μιούρον, που θα ολοκληρωθεί το 2015 και θα στεγάσει έργα βίντεο, φωτογραφίας, installations καθώς και χώρους κοινωνικής αλληλεπίδρασης μεταξύ των επισκεπτών. Η ανέγερσή του όμως προκάλεσε αντιδράσεις με τη λογική ότι δεν ταιριάζει στην αισθητική της υπόλοιπης Πινακοθήκης. Η κατασκευή του νέου κτηρίου εντάχθηκε στις προετοιμασίες της Πινακοθήκης για τη διεξαγωγή των Ολυμπιακών Αγώνων του 2012 στο Λονδίνο και η γενικότερη επέκταση και ανανέωση κόστισε περίπου 215 εκατ. £, από τα οποία περίπου 50 εκατ. £ έδωσε το βρετανικό κράτος.

Συλλογή

Η συλλογή της πινακοθήκης περιλαμβάνει έργα μοντέρνας τέχνης από το 1900 μέχρι σήμερα. Το μουσείο διαθέτει επτά επίπεδα, αριθμημένα από 0-6. Ο εκεθεσιακός χώρος αποτελείται από τα επίπεδα 0-4.
Στο 3ο επίπεδο βρίσκονται κυρίως έργα καλλιτεχνών αφηρημένης τέχνης, εξπρεσιονισμού και αφηρημένου εξπρεσιονισμού, όπως Κλωντ Μονέ, Μαρκ Ρόθκο και Ανρί Ματίς. Στο 5ο επίπεδο περιλαμβάνονται έργα καλλιτεχνών του κινήματος Άρτε Πόβερα, όπως Γιάννη Κουνέλλη και Καζιμίρ Μαλέβιτς, καθώς και έργα καλλιτεχνών του κυβισμού, του φουτουρισμού, του βορτισισμού και της Ποπ Αρτ, όπως Πάμπλο Πικάσο, Άντι Γουόρχολ και Ρόι Λίχτενσταϊν.
Προσωρινές εκθέσεις υπάρχουν, εκτός από το 2ο και 4ο επίπεδο, και στο λεγόμενο "Στροβιλοστάσιο" (Turbine Hall), μία αίθουσα ύψους περίπου πέντε ορόφων, όπου παλαιότερα βρίσκονταν οι στροβιλογεννήτριες του εργοστασίου ενέργειας. Εκεί, κάθε χρόνο, φιλοξενείται ένα έργο μεγάλων διαστάσεων από έναν καλλιτέχνη για κάποια περίοδο.
Κεφαλή Λυσιμάχης (Βρετανικό Μουσείο αρ 2001)

Περιγραφή

Εικονίζει μια γηραιά γυναίκα, την ιέρεια Λυσιμάχη του ναού της Πολιάδος Αθηνάς. Είναι μαρμάρινο αντίγραφο προγενέστερου μπρούτζινου ανδριάντα, του οποίου το πρότυπο ίσως να ανάγεται σε αρχαιότατο ξύλινο ξόανο.
Run-DMC

Κριτική

Ο Stephen Thomas Erlewine, ο εκδότης του περιοδικού All Music, έχει γράψει: "Οι Run-DMC είναι υπεύθυνοι περισσότερο από κάθε άλλο γκρουπ χιπ-χοπ για τον ήχο και το στυλ της χιπ χοπ". Μουσικά μετέφεραν την χιπ χοπ και την ραπ μουσική μακριά από την funk και την ντίσκο μουσική από τις απαρχές της, δημιουργώντας ένα μοναδικό ηχητικό αποτύπωμα. Ο ήχος τους είναι απευθείας υπεύθυνος για την μεταμόρφωση της ραπ μουσικής από τα χορευτικά και funk μοτίβα της σε μία λιγότερο χορευτική μουσική με επιθετικά χαρακτηριστικά. Έτσι, οι Run-DMC θεωρούνται οι ιδρυτές της χιπ χοπ και του μουσικού στυλ που θα κυριαρχήσει στα συγκροτήματα των Public Enemy, των Wu-Tang Clan, των Nas και των NWA, στο Λος Άντζελες.
Επίσης, η μουσική των Run-DMC επηρέασε τον ροκ ήχο πολλών καλλιτεχνών, όπως είναι οι Faith no More, οι Rage Against the Machine, οι KoRn, οι Sublime, οι Limp Bizkit, οι Linkin Park και οι Red Hot Chili Peppers. Αισθητικά, οι Run-DMC άλλαξαν τον τρόπο που οι ράπερ παρουσιάζονταν στη σκηνή. Οι ράπερ της παλιάς σχολής εμφανίζονταν στη σκηνή με πολύχρωμα κοστούμια, με τη συνοδεία πολυμελούς ορχήστρας και με πολλούς τραγουδιστές. Αντίθετα, οι Run-DMC εμφανίζονταν μόνο ο Run και ο DMC στη σκηνή, με τον Jam Master Jay να βρίσκεται στο παρασκήνιο. Οι Run-DMC είναι το πρώτο συγκρότημα με τα ακόλουθα κατορθώματα σε καλλιτεχνικό επίπεδο.
Ν.Ε. Πατρών

Η Ναυταθλητική Ένωση Πατρών είναι αθλητικό σωματείο με έδρα την Πάτρα. Διατηρεί τμήματα υδατοσφαίρισης, κολύμβησης, συγχρονισμένης κολύμβησης, τεχνικής κολύμβησης, μπάντμιντον και σκακιού.
Ιδρύθηκε το 2006 με τη συνένωση δύο αθλητικών σωματείων της πόλης των Πατρών, του Α.Ο. Θριάμβου Πατρών (που ιδρύθηκε το έτος 1976) και του Α.Ο. Ποσειδώνα Πατρών (που ιδρύθηκε το έτος 1982).

Σκακιστικό τμήμα

Το σκακιστικό τμήμα συμμετέχει στην Α' τοπική κατηγορία της Ένωσης Σκακιστικών Σωματείων Πελοποννήσου (ΕΣΣΠ).
Μπρίσμπεϊν

Ιστορία

Η περιοχή κατοικήθηκε αρχικά από Αβορίγινες, οι οποίοι ονόμαζαν την περιοχή που βρίσκεται σήμερα το Μπρίσμπεϊν ως Μιαν-τζιν, που σημαίνει «περιοχή που μοιάζει με ακίδα». Μετά τον ευρωπαϊκό αποικισμό κατά τον 18ο και 19ο αιώνα, χτίστηκε στην περιοχή μια φυλακή, πριν ακόμα γίνει οικισμός. Κατά τον 19ο αιώνα, το Μπρίσμπεϊν έγινε οικισμός, ενώ στις 6 Ιουνίου 1859 δημιουργήθηκε η πολιτεία του Κουίνσλαντ, που είχε ως πρωτεύουσα το Μπρίσμπεϊν. Το 1930 ήταν μια σημαντική χρονιά για το Μπρίσμπεϊν, καθώς δημιουργήθηκαν πολλά δημόσια έργα, όπως η Γέφυρα Στόρι, το Δημαρχείο του Μπρίσμπεϊν και ο Ναός της Ανάμνησης, που είναι το κυριότερο μνημείο του πολέμου στην πόλη.
Κατά τον Β΄ Παγκόσμιο Πόλεμο, το Μπρίσμπεϊν ήταν κέντρο της προετοιμασίας των Συμμαχικών δυνάμεων. Το 1942 διεξήχθησαν επεισόδια μεταξύ Αμερικανών στρατιωτών και Αυστραλών πολιτών, που έγιναν γνωστά ως η Μάχη του Μπρίσμπεϊν. Το 1974 υπήρξαν σοβαρές ζημιές από πλημμύρες. Το 1982, το Μπρίσμπεϊν φιλοξένησε τους Αγώνες της Κοινοπολιτείας και το 1988, την Διεθνή Έκθεση.

Οικονομία

Η πόλη παρουσιάζει μία εντελώς τυπική βρετανική διάρθρωση,με ένα κέντρο μεγάλης εμπορικής κίνησης και γύρω του πολλές εκτεταμένες συνοικίες. Άρχισε να αναπτύσσεται κυρίως ως λιμάνι εξαγωγής μεταλλευμάτων της ενδοχώρας της. Ακόμα και σήμερα αποτελεί σημαντικό λιμενικό κέντρο, αλλά η γειτνίαση ανθρακωρυχείων έδωσε μεγάλη ώθηση στις βιομηχανίες, με κυριότερες τη χαλυβουργία, τη μηχανουργία και τα είδη διατροφής.